Ranska ja Saksa haluavat Airbnb:n maksamaan veroja - ajavat asiaa EU:n kautta
02.09.2017 klo 20:23 (muokattu 02.09.2017 klo 20:25 )
Ranska ja Saksa haluavat Euroopan Unionin jäsenmaiden ryhtyvän verottamaan Airbnb:ta ja muita vastaavia jakamistalousyrityksiä.
Ranska ja Saksa haluavat Airbnb:n verolle.
Airbnb vastustaa ajatusta kiivaasti.
Airbnb:n toiminnan kasvamisen myötä yhä useammat kaupungit ovat ryhtyneet rajoittamaan sen toimintaa.
Airbnb vastustaa kiivaasti Ranskan ja Saksan verotusaikeita. AOP
Ranska ja Saksa haluavat Euroopan Unionin jäsenmaiden ryhtyvän verottamaan Airbnb:ta ja muita vastaavia jakamistalousyrityksiä
Ranskan valtionvarainministeri Bruno Le Mairen mukaan muun muassa Airbnb:n kautta kulkee miljardeja euroja samaan aikaan kuin esimerkiksi Ranskassa yritys on maksanut vuonna 2016 vähemmän kuin 100 000 euroa veroja. EU:n talous- ja rahoitusasioista sekä verotuksesta ja tulliasioista vastaava ranskalaiskomissaari Pierre Moscovicin mukaan Airbnb:n maksamien verojen määrä on järkyttävän alhainen.
- Airbnb:lla on oikeus toimia Ranskassa, mutta samalla sillä ja muillakin vastaavilla jakamistalousyrityksillä on velvollisuus maksaa oma osansa Ranskan julkisista kuluista, Le Maire painotti The Brussels Times -lehden mukaan.
Le Mairen mukaan Ranska ja Saksa ovat aikeissa tehdä asiasta virallisen esityksen Eurooppa-neuvoston ministerikokouksessa Tallinnassa syyskuun puolivälissä muiden EU-maiden pureskeltavaksi siten, että ehdotus olisi valmiina menemään eteenpäin EU:n valtionpäämiesten huippukokouksessa joulukuussa.
Le Mairen mukaan tarkoitus on tehdä ehdotus, joka koskee kaikkien digitaalisten liiketoiminta-alustojen verottamista EU:ssa.
Airbnb vastustaa
Airbnb on kiivaasti vastustanut Ranskan ja Saksan aikeita. Yhtiön mukaan verotushankkeet eivät ole toteuttamiskelpoisia, koska Airbnb:n liiketoiminta poikkeaa jo lähtökohdiltaan yrityksistä, jotka keräävät eri markkina-alueilla voittoja itselleen.
Euobserver-verkkojulkaisun mukaan Airbnb katsoo, että sen toiminta hyödyttää lähinnä paikallisia asunnon vuokraajia.
- Olemme boostanneet yksin Ranskan taloutta noin 6,5 miljardilla eurolla yksin viime vuonna, Airbnb kertoo.
- Toiminnasta ovat hyötyneet sekä tavalliset ihmiset että paikalliset yhteisöt. Lisäksi Airbnb muistuttaa, että verot maksetaan jo nyt paikallisten käytäntöjen mukaan yksityisten vuokranantajien toimesta.
Monet kaupungit kieltäneet
Sitä mukaa kun Airbnb:n suosio on kasvanut, yhä useammat kaupungit ovat ryhtyneet rajoittamaan sen toimintaa. Muun muassa New Yorkissa ja Berliinissä asuntojen lyhytaikainen vuokraus on käytännössä kokonaan kiellettyä, ellei vuokranantaja asu itse asunnossa. Myös esimerkiksi Lontoossa asunnon vuokraaminen yli 90 päiväksi vuodessa on laitonta.
Keskeinen syy rajoituksiin on ollut pelko siitä, että suosituimmista turistikaupungeista tai kaupunginosista katoavat tavalliset vuokra-asunnot lähes kokonaan. Asuntojen omistajilla on mahdollisuus saada paljon parempi vuokratuotto asuntojen käyttämisestä hotelleina, eikä tavallisia vuokralaisia kannata siksi ottaa.
Ongelmia on syntynyt myös naapurien elämän häiriintymisestä. Monien asukkaiden mielestä on sietämätöntä, jos kotitalo muuttuu hotelliksi, jossa joka päivä asukkaat vaihtuvat ja naapureilla on aina juhlat.